ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นการชั่วคราวเพื่อรอการส่งกลับและกำหนดเขตพื้นที่ควบคุม

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นการชั่วคราว
เพื่อรอการส่งกลับและกำหนดเขตพื้นที่ควบคุม[๑]

โดยที่คณะรัฐมนตรีเมื่อวันที่ ๑๐ มกราคม ๒๕๔๙
ได้มีมติให้ความคุ้มครองดูแลกลุ่มบุคคลที่ไม่มีสถานะทางทะเบียนที่ได้รับการสำรวจตามยุทธศาสตร์การจัดการปัญหาสถานะและสิทธิของบุคคลซึ่งได้สำรวจและจัดทำทะเบียนประวัติและบัตรประจำตัวเสร็จสิ้นแล้ว
รวมทั้งตามที่คณะรัฐมนตรีได้มีมติให้ชนกลุ่มน้อยกลุ่มผู้พลัดถิ่นสัญชาติพม่าเชื้อสายไทย
(เข้ามาหลังวันที่ ๙ มีนาคม ๒๕๑๙) ผู้อพยพเชื้อสายไทยจากจังหวัดเกาะกง กัมพูชา
(เข้ามาหลังวันที่ ๑๕ พฤศจิกายน ๒๕๒๐) ผู้หลบหนีเข้าเมืองจากกัมพูชา ลาวอพยพ
และผู้หลบหนีเข้าเมืองจากพม่า
โดยให้กลุ่มบุคคลดังกล่าวได้อาศัยอยู่ในประเทศไทยชั่วคราวเพื่อรอการส่งกลับ
และอนุญาตให้ออกนอกเขตที่อยู่อาศัยเพื่อไปทำงานตามพระราชบัญญัติการทำงานของคนต่างด้าว
พ.ศ. ๒๕๒๑ โดยอาศัยอำนาจตามมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
ไปแล้ว

อาศัยอำนาจตามความในมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติคณะรัฐมนตรี
เมื่อวันที่ ๑๐ มกราคม พ.ศ. ๒๕๔๙ ออกประกาศไว้ ดังต่อไปนี้

ข้อ ๑
 คนต่างด้าวบางจำพวกที่ได้รับอนุญาตให้เข้ามาอยู่ในราชอาณาจักรเป็นการชั่วคราว
เพื่อรอการส่งกลับตามประกาศนี้ หมายถึง
คนต่างด้าวที่เข้ามาอยู่ในราชอาณาจักรก่อนวันที่ ๑๘ มกราคม พ.ศ. ๒๕๔๘ ดังต่อไปนี้
(๑) คนต่างด้าวที่ได้รับการสำรวจเพื่อจัดทำทะเบียนสำหรับบุคคลที่ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘
(๒)
คนต่างด้าวที่ได้รับการสำรวจจัดทำทะเบียนประวัติและบัตรประจำตัวผู้ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘
(๓) คนต่างด้าวซึ่งเป็นชนกลุ่มน้อย
ที่มีรายการในฐานข้อมูลทะเบียนราษฎร
และได้รับการจัดทำทะเบียนประวัติและบัตรประจำตัว ดังต่อไปนี้
(ก) ผู้พลัดถิ่นสัญชาติพม่าเชื้อสายไทยที่เข้ามาหลังวันที่
๙ มีนาคม พ.ศ. ๒๕๑๙
(ข) ผู้อพยพเชื้อสายไทยจากจังหวัดเกาะกง
กัมพูชาที่เข้ามาหลังวันที่ ๑๕ พฤศจิกายน พ.ศ. ๒๕๒๐
(ค) ผู้หลบหนีเข้าเมืองจากกัมพูชา
(ง) ลาวอพยพ
(จ) ผู้หลบหนีเข้าเมืองจากพม่า
คนต่างด้าวตาม (๓) หมายความรวมถึง ผู้ที่ได้รับการจัดทำทะเบียนประวัติและบัตรประจำตัวชนกลุ่มน้อยเดิม
และผู้ที่ได้รับการจัดทำบัตรประจำตัวให้ใหม่ตามระเบียบสำนักทะเบียนกลางว่าด้วยการจัดทำบัตรประจำตัวคนซึ่งไม่มีสัญชาติไทย
พ.ศ. ๒๕๔๗

ข้อ ๒
 บรรดาประกาศ คำสั่ง
หรือหนังสือสั่งการใด ๆ ซึ่งขัดหรือแย้งกับประกาศนี้ให้ใช้ประกาศนี้

ข้อ ๓
 เขตพื้นที่ควบคุมคนต่างด้าว หมายถึง
กรุงเทพมหานคร จังหวัด อำเภอ หรือกิ่งอำเภอ
อันเป็นพื้นที่ที่ได้ดำเนินการสำรวจและจัดทำทะเบียนประวัติและบัตรประจำตัวตามข้อ ๑

ข้อ ๔
 ให้คนต่างด้าวอยู่ในเขตพื้นที่ควบคุมตามข้อ
๓ และให้มีการรายงานตัวเพื่อการควบคุมตรวจสอบตามที่กระทรวงมหาดไทยกำหนด
เมื่อมีเหตุจำเป็นต้องออกนอกเขตพื้นที่ควบคุมเพื่อปฏิบัติตามกฎหมาย
ระเบียบ
ข้อบังคับเป็นพยานศาลได้รับหมายเรียกจากพนักงานสอบสวนมีหนังสือเรียกตัวจากหน่วยงานของรัฐ
เพื่อการรักษาพยาบาล หรือเหตุจำเป็นอย่างอื่นคนต่างด้าวจะออกนอกเขตพื้นที่ควบคุมได้โดยยื่นคำขอออกนอกเขตพื้นที่ควบคุมได้ต่อผู้มีอำนาจ
เว้นแต่ในกรณีที่มีความจำเป็นโดยเร่งด่วนและไม่อาจรอการขออนุญาตได้ให้ออกนอกเขตพื้นที่ควบคุมได้
แต่จะต้องแจ้งให้ผู้มีอำนาจทราบโดยด่วน
คนต่างด้าวจะออกนอกเขตพื้นที่ควบคุมเพื่อไปทำงานให้ยื่นคำขอต่อผู้มีอำนาจ
การเปลี่ยนแปลงหรือย้ายภูมิลำเนาจากเขตพื้นที่ควบคุมหนึ่งไปอีกเขตพื้นที่ควบคุมหนึ่งให้กระทำได้เฉพาะกรณีต้องปฏิบัติตามระเบียบ
กฎหมาย หรือตามนโยบายที่ทางราชการกำหนด

ข้อ ๕
 คนต่างด้าวจะออกนอกเขตพื้นที่ควบคุมได้
เมื่อได้รับอนุญาตจากผู้มีอำนาจ ดังต่อไปนี้
(๑)
ปลัดกระทรวงมหาดไทยหรือผู้ที่ได้รับมอบหมายในเขตท้องที่กรุงเทพมหานคร
หรือระหว่างจังหวัด
(๒)
ผู้ว่าราชการจังหวัดหรือผู้ที่ได้รับมอบหมายในเขตท้องที่จังหวัด
(๓) นายอำเภอ
ปลัดอำเภอผู้เป็นหัวหน้าประจำกิ่งอำเภอ หรือผู้ที่ได้รับมอบหมายในเขตท้องที่อำเภอ
หรือกิ่งอำเภอ
ทั้งนี้ ให้เป็นไปตามแนวทางท้ายประกาศ

ข้อ ๖
 ให้คนต่างด้าวที่ได้รับอนุญาตให้อยู่ในราชอาณาจักรได้เป็นการชั่วคราวสิ้นสุดเป็นการเฉพาะรายในกรณี
ดังต่อไปนี้
(๑) ได้รับโทษจำคุกตามคำพิพากษาถึงที่สุดของศาล
เว้นแต่ความผิดซึ่งได้กระทำโดยประมาทหรือความผิดลหุโทษ หรือ
(๒) คนต่างด้าวตามข้อ ๑ (๑)
มิได้ผ่านกระบวนการจัดทำทะเบียนประวัติและบัตรประจำตัวผู้ไม่มีสถานะทางทะเบียนตามระเบียบสำนักทะเบียนกลางว่าด้วยการสำรวจและจัดทำทะเบียนสำหรับบุคคลที่ไม่มีสถานะทางทะเบียน
พ.ศ. ๒๕๔๘ ตามแนวทางที่กำหนด
(๓)
เดินทางไปนอกราชอาณาจักรโดยไม่ได้รับอนุญาตตามที่กฎหมายกำหนด
เมื่อการอนุญาตให้อยู่ในราชอาณาจักรได้เป็นการชั่วคราวของคนต่างด้าวสิ้นสุดเป็นการเฉพาะรายให้คนต่างด้าวผู้นั้นส่งคืนหลักฐานแสดงตน
หรือหนังสืออนุญาตต่อผู้มีอำนาจในเขตท้องที่ คนต่างด้าวผู้นั้นได้จัดทำทะเบียน
หรือได้รับอนุญาตให้ออกนอกเขตพื้นที่ควบคุมและให้ผู้มีอำนาจแจ้งนายทะเบียนแห่งท้องที่ที่คนต่างด้าวผู้นั้นมีภูมิลำเนาเพื่อจำหน่ายชื่อออกจากฐานข้อมูลทะเบียนราษฎร
หรือแจ้งพนักงานเจ้าหน้าที่ดำเนินการตามอำนาจหน้าที่ แล้วแต่กรณี

ข้อ ๗
 ให้ระยะเวลาในการอนุญาตให้คนต่างด้าวตามข้อ
๑ อยู่ในราชอาณาจักรได้เป็นการชั่วคราวเป็นอันสิ้นสุดตามที่รัฐมนตรีประกาศกำหนด

ข้อ ๘
 ให้ปลัดกระทรวงมหาดไทยหรือผู้ซึ่งได้รับมอบหมายมีอำนาจเพิกถอนการอนุญาตให้อยู่ในราชอาณาจักรได้เป็นการชั่วคราวของคนต่างด้าวในกรณี
ดังต่อไปนี้
(๑) กรณีที่หน่วยงานด้านความมั่นคง
หรือการรักษาความสงบเรียบร้อยรายงานว่า
คนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชน หรือความมั่นคงแห่งราชอาณาจักร
(๒)
ออกนอกเขตพื้นที่ควบคุมโดยไม่ได้รับอนุญาตตามแนวทางท้ายประกาศ
(๓)
ไม่มารายงานตัวตามที่กระทรวงมหาดไทยกำหนดโดยไม่มีเหตุอันสมควร

ข้อ ๙
 ให้ปลัดกระทรวงมหาดไทยรักษาการตามประกาศนี้
และให้มีอำนาจวินิจฉัยสั่งการเพื่อปฏิบัติให้เป็นไปตามประกาศนี้

ทั้งนี้ตั้งแต่วันที่ ๑ ตุลาคม พ.ศ. ๒๕๕๒

ประกาศ
ณ วันที่ ๑ ตุลาคม พ.ศ. ๒๕๕๒
ชวรัตน์
 ชาญวีรกูล
รัฐมนตรีว่าการกระทรวงมหาดไทย

[เอกสารแนบท้าย]

๑.  แนวทางการขออนุญาตออกนอกเขตพื้นที่ควบคุมตามประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นการชั่วคราวเพื่อรอการส่งกลับและกำหนดเขตพื้นที่ควบคุม
ลงวันที่ ๑ ตุลาคม พ.ศ. ๒๕๕๒
๒.  หนังสืออนุญาตให้คนต่างด้าวบางจำพวกที่ได้รับอนุญาตเข้ามาอยู่ในราชอาณาจักรเป็นการชั่วคราวเพื่อรอการส่งกลับตามประกาศกระทรวงมหาดไทย
เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นการชั่วคราวเพื่อรอการส่งกลับและกำหนดพื้นที่ควบคุม
ลงวันที่ ๑ ตุลาคม ๒๕๕๒ ออกนอกเขตอำเภอ/กิ่งอำเภอ/จังหวัด/กรุงเทพมหานคร

(ดูข้อมูลจากภาพกฎหมาย)

ปริยานุช/ผู้จัดทำ
๑๒
พฤศจิกายน ๒๕๕๒

นันท์นภัสร์/ตรวจ
๑๒
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๖๓ ง/หน้า ๔๐/๙ พฤศจิกายน ๒๕๕๒